CELEX: 32006D0896(01)
Language: lt
Date: 1098748800000
Title: 2006/896/EB: 2004 m. spalio 26 d. Komisijos sprendimas skelbiantis koncentraciją suderinamą su bendrąja rinka ir EEE susitarimo veikimu (byla COMP/M.3436 – Continental/Phoenix) (pranešta dokumentu Nr. C(2006) 4219)   (Tekstas svarbus EEE)

13.12.2006   
            
            
               LT
            
            
               Europos Sąjungos oficialusis leidinys
            
            
               L 353/7
            
         
      KOMISIJOS SPRENDIMO,
   2004 m. spalio 26 d.
   skelbiantis koncentraciją suderinamą su bendrąja rinka ir EEE susitarimo veikimu
   (byla COMP/M.3436 – Continental/Phoenix)
   (pranešta dokumentu Nr. C(2006) 4219)
   (Tekstas svarbus EEE)
   (Tik tekstas vokiečių kalba yra autentiškas)
   (2006/896/EB)
   
      2004 m. spalio 26 d. Komisija, atsižvelgdama į 1989 m. gruodžio 21 d. Tarybos reglamentą (EEB) Nr. 4064/89 dėl koncentracijų tarp įmonių kontrolės
      
          (1)
      
      (Susijungimų reglamentas), ypač į to reglamento 8 straipsnio 2 dalį, priėmė sprendimą susijungimo byloje. Viso sprendimo teksto neslaptas variantas autentiška bylos kalba ir Komisijos darbo kalbomis pateikiami Konkurencijos generalinio direktorato tinklalapyje adresu: http://europa.eu.int/comm/competition/index_en.html.
   
   
   I.   SANDORIS
   
               (1)
            
            
               2004 m. gegužės 12 d. Komisija pagal Susijungimų reglamento 3 straipsnio 1 dalies b punktą gavo pranešimą apie siūlomą koncentraciją, kuria Continental AG įmonė, viešojo konkurso, paskelbto 2004 m. balandžio 26 d., būdu, įgyja visą Phoenix AG įmonės valdymo kontrolę.
            
         1.   Šalys
   
               (2)
            
            
               
                  Continental AG (toliau – Continental) yra padangų, stabdžių, pakabos sistemų ir kitų techninių gumos gaminių, daugiausia skirtų naudoti automobiliuose, pirmaujanti gamintoja.
            
         
               (3)
            
            
               
                  Phoenix AG (toliau – Phoenix) taip pat specializuojasi techninių gumos gaminių gamyboje (pvz., pakabos sistemų, antivibracinių sistemų, žarnų, konvejerio juostų), tačiau negamina padangų. Abi bendrovės yra Vokietijoje.
            
         2.   Veikla
   
               (4)
            
            
               
                  Continental pagal Susijungimų reglamento 3 straipsnio 1 dalies b punktą ketina įsigyti išskirtinę visos Phoenix kontrolę. 2004 m. gegužės 12 d. apie sandorį pranešta Komisijai; birželio 28 d. viešojo konkurso būdu Continental įsigijo 75,51 % Phoenix akcijų.
            
         II.   ATITINKAMOS RINKOS
   
               (5)
            
            
               Keliose techninių gumos gaminių rinkose dėl koncentracijos horizontali veikla iš dalies sutampa. Komisija nustatė galimas konkurencijos problemas keturiose rinkose:
               
                           —
                        
                        
                           komercinėms transporto priemonėms skirtų pneumatinių lingių;
                        
                     
                           —
                        
                        
                           keleiviniams automobiliams skirtų pneumatinių lingių;
                        
                     
                           —
                        
                        
                           bėginėms transporto priemonėms skirtų pneumatinių lingių;
                        
                     
                           —
                        
                        
                           konvejerio juostų su plieniniu kordu.
                        
                     
         1.   Komercinėms transporto priemonėms skirtos pneumatinės lingės (pirminės įrangos gamintojai (PĮG) ir (arba) pirminės įrangos tiekėjai (PĮT))
   
               (6)
            
            
               Abi šalys gamina komercinėms transporto priemonėms skirtas pneumatines linges (2). Paprastai pneumatinės lingės yra sudarytos iš guminio pneumatinės lingės baliono ir plieninės plokštelės. Komercinėse transporto priemonėse jos naudojamos vibracijai tarp ašies ir važiuoklės sumažinti bei važiuoklei prie įvairių apkrovų pritaikyti (3). Nors Continental siūlo nustatyti rinką įtraukiant visas komercinių transporto priemonių pakabos sistemų rūšis (spiralinės plieninės spyruoklės, plokščiosios sudedamosios lingės ir pneumatinės lingės), rinkos tyrimu buvo patvirtinta Komisijos pozicija, pagal kurią pneumatinės lingės sudaro atskirą produktų rinką. Tyrimu taip pat patvirtinta, kad transporto priemonių gamintojams (PĮG/PĮT) parduodamų pneumatinių lingių ir antrinei rinkai (AR) parduodamų pneumatinių lingių rinkos yra skirtingos. Tolesnis smulkių rinkų nustatymas (pvz., sunkvežimiams ir autobusams skirtų pneumatinių lingių rinkos atskyrimas nuo priekaboms ir ašims skirtų pneumatinių lingių rinkos) nebuvo paremtas rinkos tyrimu, tačiau tai, bet kuriuo atveju, nepakeistų konkurencijos įvertinimo.
            
         
               (7)
            
            
               
                  Continental teigia, kad rinkos geografinės apimties požiūriu komercinėms transporto priemonėms skirtų pneumatinių lingių geografinė rinka apima visą pasaulį. Vis dėlto po rinkos tyrimo paaiškėjo, kad komercinėms transporto priemonėms skirtų pneumatinių lingių rinka Europoje labai skiriasi nuo kitų regionų rinkų. JAV sunkvežimiuose naudojamos lingės negali būti naudojamos Europoje ir vice versa dėl skirtingų techninių reikalavimų (pvz., didesni sunkvežimiai) ir pirkėjų teikiamos pirmenybės (Europos lingės yra techniškai sudėtingesnės). Todėl Europos rinkai už Europos ribų atsirandanti konkurencija didelio poveikio nedaro. Tik viena bendrovė (JAV firma Firestone) šiuo metu eksportuoja pneumatines linges į Europą. Šios pneumatinės lingės yra specialiai sukonstruotos Europos rinkai. Jose yra metalinės sudedamosios dalys, kurios perkamos Europoje, gabenamos į JAV, įmontuojamos į pneumatines linges ir gabenamos atgal į Europą. Kitos su sąnaudomis susijusios kliūtys yra tarifai ir transporto išlaidos. Nors 2003 m. šis importas sudarė apie 12 %, jis tikriausiai labai sumažės artimoje ateityje, nes šiuo metu Firestone stato gamybos įmonę Lenkijoje, kuri bus pasirengusi pradėti gamybą 2005 m. Todėl Komisija laikosi nuomonės, kad atitinkama PĮG ir (arba) PĮT skirtų pneumatinių lingių rinka yra Europa.
            
         
               (8)
            
            
               Atitinkamos antrinėje rinkoje (AR) nepriklausomų prekiautojų parduodamų pneumatinių lingių geografinės rinkos nebūtina nustatyti, nes po rinkos tyrimo paaiškėjo, kad AR nekils rūpesčių dėl konkurencijos.
            
         2.   Keleiviniams automobiliams skirtos pneumatinės lingės
   
               (9)
            
            
               Tiek Continental, tiek Phoenix/Vibracoustic taip pat gamina keleiviniams automobiliams skirtas pneumatines linges. Keleiviniuose automobiliuose pneumatinės lingės (guminis pneumatinės lingės balionas ir metalinė plokštelė) yra dalis sudėtingesnės pneumatinių lingių sistemos, sudarytos iš pneumatinės lingės ir kitų sudedamųjų dalių (pvz., oro slėgio sistemos, valdymo įrenginiai ir kt.). Continental ir Phoenix veikla sutampa tik pneumatinių lingių srityje. Šiuo metu pneumatinių lingių rinka yra labai konkreti – jos naudojamos daugiausia prabangiuose automobiliuose. Rinkos tyrimu patvirtinta, kad keleiviniams automobiliams skirtos pneumatinės lingės ir kitos lingių rūšys (pvz., plieninės spyruoklės) turi būti įvertintos atskirai. Vis dėlto, atrodo, nėra reikalo toliau ieškoti skirtumų tarp skirtingų pneumatinių lingių pirkėjų kategorijų (pvz., „limuzinai“, „sportiniai automobiliai“ ir „lengvieji sunkvežimiai“), nes visų trijų kategorijų gamybos procesas ir pirkėjai yra panašūs.
            
         
               (10)
            
            
               
                  Continental teigia, kad rinkos apimtis yra visas pasaulis. Vis dėlto rinkos tyrimu patvirtintas geografinis rinkos apibrėžimas yra Europa. Iš tiesų šiuo metu Europoje veikia tik vienas tiekėjas ne iš Europos – Gates iš JAV. 2003 m. importas sudarė tik apie [5 %–10 % (4) ]. Neseniai Gates įkūrė naują pneumatinių lingių įmonę Vokietijos Acheno mieste siekdama tiekti produkciją Europos rinkai iš Europos. Iš tiesų daugelis pirkėjų nėra linkę pirkti importuotas pneumatines linges. Taip yra daugiausia todėl, kad keleiviniams automobiliams skirtų lingių vystymui reikia glaudžiai bendradarbiauti su pirkėjais, nes pneumatinės lingės yra technologiškai sudėtingas produktas. Be to, vystant visą pneumatinių lingių sistemą taip pat dalyvauja kitų dalių tiekėjai, kurie yra įsikūrę Europoje. Todėl dauguma automobilių gamintojų teikia pirmenybę dviems Europos gamintojams (Phoenix/Vibracoustic arba Conti).
            
         3.   Bėginėms transporto priemonėms skirtos pneumatinės lingės
   
               (11)
            
            
               Abi šalys taip pat gamina bėginėms transporto priemonėms skirtus pakabų produktus. Ir šiuo atveju Continental siūlo nustatyti vieną produktų rinką visoms bėginėse transporto priemonėse naudojamoms skirtingų rūšių pakaboms ir antivibracinėms sistemoms (pvz., plieninės spyruoklės, hidraulinės sistemos, pneumatinės lingės, dalys iš gumos ir metalo). Vis dėlto rinkos tyrimu patvirtinta Komisijos nuomonė, kad antrinės pneumatinių lingių sistemos (guminis pneumatinės lingės balionas ir dalys iš gumos bei metalo) yra skirtinga produktų rinka, atskira nuo kitų pirminių arba antrinių pakabos dalių rinkos. Taip yra daugiausia dėl to, kad pirkėjai perka pneumatines linges be pakabos dalių, o pneumatinių lingių gamybos praktinė patirtis labai skiriasi nuo kitų produktų gamybos praktinės patirties. Skirtingai nei komercinių transporto priemonių srityje, nėra bėginėms transporto priemonėms skirtų pakabos produktų AR.
            
         
               (12)
            
            
               
                  Continental teigia, kad rinkos apimtis yra visas pasaulis. Rinkos tyrimu labiau pagrindžiamas Europos geografinės rinkos apibrėžimas, nes dauguma Europos pirkėjų sudaro sandorius su Europos gamintojais. Vis dėlto geografinio rinkos apibrėžimo nebūtina nustatyti, nes dėl šio sandorio Continental ir Phoenix neužims dominuojančios padėties net visos Europos rinkoje.
            
         4.   Sunkiosios konvejerio juostos su plieniniu kordu
   
               (13)
            
            
               
                  Phoenix ir Continental taip pat specializuojasi konvejerio juostų gamyboje. Konvejerio juostos, pagamintos iš gumos, tekstilės medžiagų arba polivinilchlorido, yra skirtos kroviniams gabenti. Konvejerių juostos yra trijų pagrindinių tipų: lengvosios konvejerio juostos, sunkiosios konvejerio juostos ir specialiosios juostos. Sunkiosios konvejerio juostos yra naudojamos sunkiems kroviniams (pvz., anglis, rūda, žvyras arba smėlis) gabenti. Galima išskirti du pagrindinius sunkiųjų konvejerio juostų tipus: konvejerio juostos su plieniniu kordu ir konvejerio juostos iš tekstilės medžiagų. Šalys yra ypač įsitvirtinusios konvejerio juostų su plieniniu kordu srityje. Continental teigia, kad abu tipai (juostos iš tekstilės medžiagų ir juostos su plieniniu kordu) priklauso tai pačiai sunkiųjų konvejerio juostų rinkai. Vis dėlto šis rinkos apibrėžimas nebuvo patvirtintas rinkos tyrimo rezultatais.
            
         
               (14)
            
            
               Tiekimo atžvilgiu juostų iš tekstilės medžiagų ir juostų su plieniniu kordu gamybos procesas labai skiriasi, nes juostos su plieniniu kordu gaminamos iš gumos ir plieno lyno, o juostos iš tekstilės medžiagų yra audžiamos iš įvairių techninio pluošto sluoksnių. Be to, konkurentai ir pirkėjai paaiškino, kad abu tipai turi atitinamas taikymo sritis, nes akivaizdžiai skiriasi šių produktų charakteristikos: juostos iš tekstilės medžiagų gali būti naudojamos mažesnio masto veikloje (mažesnis atstumas, mažesni kroviniai), o konvejerio juostos su plieniniu kordu yra neišvengiamai būtinos gabenant sunkius krovinius ilgais atstumais (pvz., atviros kasybos darbai). Taip yra dėl to, kad juostos iš tekstilės medžiagų gali būti naudojamos tik palyginti trumpiems atstumams, nes jos yra daug tampresnės nei juostos su plieniniu kordu. Nors Continental teisingai teigia, kad kai kuriais atvejais gali būti naudojami abu tipai, rinkos tyrimu nustatyta, kad tik 5 %–10 % atvejų juostos su plieniniu kordu gali būti pakeistos juostomis iš tekstilės medžiagų. Todėl nepanašu, kad sunkiosios konvejerio juostos su plieniniu kordu ir sunkiosios konvejerio juostos iš tekstilės medžiagų priklausytų tai pačiai rinkai – jos turėtų būti įvertintos atskirai.
            
         
               (15)
            
            
               
                  Continental teigimu atitinkama sunkiųjų konvejerio juostų geografinė rinka apima visą pasaulį. Vis dėlto pagal rinkos tyrimo rezultatus – tai visos Europos rinka. Taip yra dėl to, kad konvejerio juostos su plieniniu kordu dažnai gaminamos pagal užsakymą konkrečiam pritaikymui. Be to, svarbus vaidmuo tenka transporto ir logistikos problemoms. Dėl to už Europos ribų esantys gamintojai vaidina tik mažą vaidmenį Europos konvejerio juostų su plieniniu kordu rinkoje. Todėl Komisija išnagrinėjo konkurencijos sąlygas remdamasi padėtimi Europos rinkoje.
            
         III.   ĮVERTINIMAS
   1.   Komercinėms transporto priemonėms skirtos pneumatinės lingės (PĮG ir (arba) PĮT)
   
               (16)
            
            
               Bendra susijungusių Continental ir Phoenix rinkos dalis šioje rinkoje sudarytų [55 %–65 %]. Pagrindiniai konkurentai yra CF Gomma [10 %–15 %], Firestone [10 %–15 %] ir Goodyear [5 %–10 %].
            
         
               (17)
            
            
               Tokia didelė rinkos dalis yra Continental dominuojančios padėties (5) požymis. Panašu, kad dominuojanti padėtis taip pat gali susidaryti atsižvelgiant į rinkos struktūrą: bendra ūkio subjekto rinkos dalis bus keturis kartus didesnė nei artimiausio konkurento dalis.
            
         
               (18)
            
            
               Gali kilti konkurencijos problemos dėl to, kad susijungusio subjekto produktų pirkėjai bent iš dalies yra didelės automobilių gamybos bendrovės. Nors kai kurie dideli sunkvežimių gamintojai nereiškė didelio susirūpinimo dėl susijungimo, tačiau daugelis smulkesnių ašių ir (arba) priekabų gamintojų yra susirūpinę dėl sandorio neigiamo poveikio kainoms.
            
         
               (19)
            
            
               Yra papildomų veiksnių, kuriais grindžiamas toks susirūpinimas dėl konkurencijos. Pirma, jei susijungęs subjektas pakeltų kainas, pirkėjai negalėtų lengvai pateikti didelės apimties užsakymų konkurentams. Taip yra ne tik todėl, kad naujas tiekėjas turės atlikti daugumos pirkėjų reikalaujamą tinkamumo nustatymo procedūrą. Daugelio konkurentų pajėgumai nėra dideli. Tiek CF Gomma, tiek Goodyear naudoja beveik visus savo pajėgumus. Firestone gamykla Lenkijoje tikriausiai užsiims dabartinėmis tiekimo sutartimis.
            
         
               (20)
            
            
               Antra, pagal sandorį susijungtų dvi PĮG/PĮT rinkoje pirmaujančios firmos. Iš tiesų atrodo, kad dabartinė Phoenix padėtis rinkoje neatspindi jos tikrų galimybių. Phoenix savo PĮG/PĮT su sunkvežimiais ir autobusais susijusį verslą įtraukė į Vibracoustic, bendros įmonės su Freudenberg, veiklą. Vis dėlto bendra įmonė sutelkė rinkodaros pastangas į keleiviniams automobiliams skirtas pneumatines linges ir užėmė gana kuklią padėtį sunkvežimiams ir autobusams skirtoje rinkoje. Phoenix pagal sutartį privalo susilaikyti nuo dalyvavimo nustatant kainas sunkvežimių ir autobusų gamintojams. Vis dėlto Phoenix sugebėjo išsiderėti baudų straipsnio sustabdymą ir dalyvauti dviejuose paskutiniuose konkursuose. Abiejuose konkursuose ji užėmė antrą vietą po Continental. Pirkėjai vertina Phoenix ir Contitech techninį lygį panašiai, tačiau Phoenix kainos patrauklesnės.
            
         
               (21)
            
            
               Trečia, priešingai nei tvirtina Continental, rinkos tyrimu nustatyta, kad patentai yra naudojami siekiant neleisti konkurentams tapti antrais tiekėjais pagal galiojančias tiekimo sutartis. Konkurentas pareiškė Komisijai, kad ypač Continental agresyviai naudoja patvirtintas intelektinės nuosavybės teises siekdama pašalinti konkurentus iš konkursų.
            
         
               (22)
            
            
               Dėl visų šių priežasčių Komisija laikosi nuomonės, kad Continental siūlomas Phoenix kontrolinio akcijų paketo įsigyjimas suteiktų susijungusiam subjektui dominuojančią padėtį komercinėms transporto priemonėms skirtų pneumatinių lingių Europos rinkoje.
            
         2.   Keleiviniams automobiliams skirtos pneumatinės lingės
   
               (23)
            
            
               
                  Continental įsigijus Phoenix/Vibracoustic kontrolinį akcijų paketą susijungs du vienintelius keleiviniams automobiliams skirtų pneumatinių lingių gamintojus Europoje. 2003 m. Europoje bendra susijungusio subjekto rinkos dalis sudarytų apie [85 %–95 %]. Nors visi pneumatinių lingių modulių pirkėjai yra didelės automobilių gamybos bendrovės, kurios paprastai turi didelę pirkėjo derybinę galią tardamosi su tiekėjais, – kai kurie stambūs pirkėjai pareiškė susirūpinimą dėl sandorio. Iš tiesų tyrimu nustatyta, kad daugelis automobilių gamintojų turi tik vieną pneumatinių lingių tiekėją. Susijungimas, paliekant tik vieną veikiantį tiekėją Europoje, pašalintų automobilių gamintojams galimybę sukelti Continental ir Phoenix konkurenciją. Kita vertus, Komisija rado kai kurių įrodymų, kad nauji už Europos ribų esantys dalyviai gali artimoje ateityje įžengti į Europos rinką.
            
         
               (24)
            
            
               Nebūtina nustatyti, ar sandoris suteiks galimybę užimti dominuojančią padėtį keleiviniams automobiliams skirtų pneumatinių lingių rinkoje, nes neseniai Continental įsipareigojo atsisakyti Phoenix veiklos šioje rinkoje parduodama Phoenix turimą bendros įmonės Vibracoustic akcijų dalį Freudenberg įmonei. Freudenberg įsigydama Phoenix priklausiusias Vibracoustic akcijas pašalina susirūpinimą dėl konkurencijos keleiviniams automobiliams skirtų pneumatinių lingių srityje, nes Phoenix veikia keleiviniams automobiliams skirtų pneumatinių lingių rinkoje tik per Vibracoustic.
            
         3.   Bėginėms transporto priemonėms skirtos pneumatinės lingės
   
               (25)
            
            
               Rinkos tyrimu atskleista, kad bendra Continental ir Phoenix gaminamų antrinių pneumatinių lingių sistemų rinkos dalis sudarytų apie [55 %–65 %]. Kitų konkurentų (pvz., Paulstra, Schwab, Trelleborg arba Toyo) dalys būtų nedidelės – 5 % arba mažiau.
            
         
               (26)
            
            
               Nepaisydama šios palyginti didelės rinkos dalies, Komisija priėjo prie išvados, kad bėginėms transporto priemonėms skirtų pneumatinių lingių rinkoje dominuojanti padėtis nebus užimta dėl dviejų pagrindinių priežasčių. Pirma, visi konkurentai (įskaitant pačias šalis) turi pirkti iki 70 % pneumatinių lingių sistemų dalių iš konkurentų, kurie yra arba guminio pneumatinės lingės baliono, arba metalinių dalių gamintojai. Iš tiesų Continental pavyko įrodyti, kad neseniai jis padidino guminių pneumatinės lingės balionų tiekimą konkurentui pneumatinių lingių sistemų srityje – tai pagrindžia faktą, kad kryžminiai tiekimai yra įprasta praktika šiame sektoriuje. Antra, rinkoje yra pakankamai galimų konkurentų, kurie galėtų neleisti šalims kelti kainas neatsižvelgiant į kitus konkurentus. Japonijos Toyo ir Sumitomo per savo pavaldžiąsias bendroves Europoje labai sustiprino savo padėtį Europoje. Jos galėjo susirasti pirkėjų per savo naujai sukurtas pavaldžiąsias bendroves Europoje ir, tikėtina, artimoje ateityje toliau stiprins savo padėtį rinkoje. Atsižvelgiant į ilgą traukinių eksploatavimo laiką (iki 30 metų) pirkėjai turės pakankamai laiko naujiems tiekėjams susirasti.
            
         
               (27)
            
            
               Todėl Komisija laikosi nuomonės, kad siūlomu susijungimu nebus sukurta dominuojanti padėtis bėginėms transporto priemonėms skirtų pneumatinių lingių rinkoje.
            
         4.   Sunkiosios konvejerio juostos su plieniniu kordu
   
               (28)
            
            
               Šiuo veiksmu susijungtų du didžiausi Europos tiekėjai. Iš tiesų, atlikus išsamų rinkos tyrimą prieita prie išvados, kad bendra Continental ir Phoenix rinkos dalis sudarytų [daugiau nei 70 %]. Kiti konkurentai yra Sempertrans [5 %–15 %], Bridgestone [0 %–5 %] ir keli smulkūs, daugiausia regioniniai tiekėjai, kurių rinkos dalys sudaro mažiau nei [0 %–5 %].
            
         
               (29)
            
            
               Taigi, sandoriu sumažinamas pagrindinių konkurentų Europoje skaičius nuo keturių iki trijų, o du kiti konkurentai (Sempertrans ir Bridgestone) yra labai smulkūs palyginti su susijungusiu subjektu. Rinkos tyrimu nustatyta, kad pagrindiniai pirkėjai – didelės energijos bendrovės, pvz., RWE – tikrai turi tam tikros pirkėjo derybinės galios, kurią jie naudos konkurencijai rinkoje apginti. Vis dėlto jie pripažįsta, kad po susijungimo jų alternatyvių tiekėjų skaičius būtų ribotas (jei iš viso jų būtų). Susijungusio subjekto padėtis rinkoje būtų ypač stipri rusvųjų anglių kasybai skirtų juostų ir platesnių nei 2,4 m juostų rinkos segmentuose. Rusvųjų anglių kasyba užsiimantys pirkėjai sudaro daugiau nei 50 % visų konvejerio juostų su plieniniu kordu pirkėjų. Susijungęs subjektas turės net de facto monopolinę padėtį Europoje gamindamas kai kurių pločių (platesnes nei 2,4 m) juostas.
            
         
               (30)
            
            
               Dėl pirmiau nurodytų priežasčių Continental, įsigydamas Phoenix, tikriausiai užims dominuojančią padėtį sunkiųjų konvejerio juostų su plieniniu kordu Europos rinkoje.
            
         5.   Išvada
   
               (31)
            
            
               Todėl sprendime prieinama prie išvados, kad koncentracija, apie kurią pranešta, kelia rimtų abejonių dėl jos atitikimo bendrajai rinkai komercinėms transporto priemonėms skirtų pneumatinių lingių (PĮG/PĮT) ir sunkiųjų konvejerio juostų su plieniniu kordu rinkose.
            
         IV.   ŠALIŲ PATEIKTI ĮSIPAREIGOJIMAI
   
               (32)
            
            
               Spalio 1 d. siekdama išspręsti pirmiau nurodytas konkurencijos problemas pranešančioji šalis pateikė įsipareigojimus. Continental įsipareigoja
               
                           1.
                        
                        
                           parduoti Phoenix 50 % dalį Vibracoustic įmonėje šios bendros įmonės partneriui Freudenberg
                               (6);
                        
                     
                           2.
                        
                        
                           parduoti visą Vengrijos Nyireghyzos mieste esančią Phoenix priklausančią keleiviniams automobiliams skirtų pneumatinių lingių gamybos liniją (PĮG/PĮT) Freudenberg įmonei;
                        
                     
                           3.
                        
                        
                           parduoti 3,2 m pločio sunkiųjų konvejerio juostų su plieniniu kordu gamybos liniją konkurentui Sempertrans.
                        
                     
         
               (33)
            
            
               
                  Phoenix turimų Vibracoustic akcijų pardavimas suteiks Freudenberg/Vibracoustic galimybę tiekti visų rūšių komercinėms transporto priemonėms skirtas pneumatines linges, įskaitant priekaboms ir (arba) ašims skirtas linges bei AR skirtas linges. Freudenberg, kontroliuodama Vibracoustic, galės panaudoti stiprias mokslinių tyrimų ir taikomosios veiklos galimybes bei patyrusią platinimo komandą konkurencijai pneumatinių lingių rinkose. Įsigijusi Phoenix pneumatinių lingių gamybos liniją Vengrijoje Freudenberg/Vibracoustic turės savo pneumatinių lingių gamybos įmonę, suteikiančią galimybę parduoti pneumatines linges ne tik sunkvežimius ir (arba) autobusus gaminantiems pirkėjams, bet ir priekabų ir (arba) ašių gamintojams. Taip pat parduodamos/Pardavimas taip pat turės įtakos galiojančioms tiekimo sutartims galiojančios tiekimo sutartys su Phoenix klientais.
            
         
               (34)
            
            
               Visiškas Phoenix veiklos komercinėms transporto priemonėms skirtų pneumatinių lingių rinkoje (PĮG/PĮT) atsisakymas pašalina galimybę, kad veikla sutaps šioje rinkoje.
            
         
               (35)
            
            
               Įsipareigojimas parduoti Sempertrans bendrovei visą platesnių nei 2,4 m konvejerio juostų su plieniniu kordu gamybos liniją taip pat yra tinkama priemonė išspręsti konkurencijos problemas sunkiųjų konvejerio juostų su plieniniu kordu rinkoje. Iš tiesų pagrindinė šios rinkos problema yra rinkos segmentas, susijęs su juostomis, skirtomis su rusvųjų anglių kasyba susijusiems pirkėjams. Dėl pardavimo jau tiekiantis juostas šiame rinkos segmente pirkėjas Semperit/Sempertrans gaus prieigą prie plačių juostų gamybos technologijos – šie pajėgumai yra pagrindinis sėkmės veiksnys juostų su plieniniu kordu rinkoje. Rinkos tyrimu patvirtintas įsipareigojimo veiksmingumas, nes visi pagrindiniai pirkėjai nurodė Komisijai, kad jie laiko gamybos linijos pardavimą veiksminga priemone konkurencijai juostų su plieniniu kordu rinkoje skatinti. Todėl Komisija laikosi nuomonės, kad pardavimas išspręs šios rinkos konkurencijos problemas.
            
         V.   IŠVADA
   
               (36)
            
            
               Todėl sprendime prieita prie išvados, kad remiantis šalių pateiktais įsipareigojimais dėl koncentracijos, apie kurią pranešta, šalys neužims dominuojančios padėties komercinėms transporto priemonėms skirtų pneumatinių lingių (PĮG/PĮT), keleiviniams automobiliams skirtų pneumatinių lingių, bėginėms transporto priemonėms skirtų pneumatinių lingių ir sunkiųjų konvejerio juostų su plieniniu kordu rinkose, dėl kurios veiksminga konkurencija būtų labai apsunkinta bendrojoje rinkoje arba jos didžiojoje dalyje. Dėl to susijungimas, privalantis visiškai atitikti įsipareigojimus, nurodytus priede pagal Susijungimų reglamento 2 straipsnio 2 dalį ir 8 straipsnio 2 dalį bei EEE susitarimo 57 straipsnį, turėtų būti paskelbtas atitinkančiu bendrąją rinką ir EEE susitarimą.
            
         
   
      (1)  OL L 395, 1989 12 30, p. 1; su paskutiniais pakeitimais, padarytais Reglamentu (EB) Nr. 1310/97. OL L 180, 1997 7 9, p. 1.
   
      (2)  Phoenix PĮG/PĮT sunkvežimiams ir autobusams skirtomis pneumatinėmis lingėmis prekiauja bendra Phoenix ir Vokietijos komponentų gamintojo Freudenberg (žr. bylą M. 1778 – Freudenberg/Phoenix/JV) įmonė (toliau – Vibracoustic). Vis dėlto Vibracoustic negamina komercinėms transporto priemonėms skirtų pneumatinių lingių, o parduoda Phoenix pagamintus linges.
   
      (3)  Pneumatinėse lingėse keičiant oro slėgį galima reguliuoti važiuoklės aukštį.
   
      (4)  Šioje santraukoje autentiško sprendimo teksto dalys yra pakeistos siekiant užtikrinti, kad nebūtų atskleista slapta informacija – tos dalys yra pažymėtos laužtiniais skliaustais.
   
      (5)  Reikėtų pažymėti, kad apie bylą pranešta pagal ankstesnį Reglamentą 4064/89.
   
      (6)  Reikėtų pažymėti, kad Freudenberg turi teisę į pirkimo pasirinkimo sandorį (angl. call option) Phoenix 50 % dalies Vibracoustic įmonėje atžvilgiu, jei trečioji įmonė įsigyja Phoenix. Vis dėlto nepateikus įsipareigojimo nebuvo aišku, ar Freudenberg pasinaudotų pirkimo pasirinkimo teise.